ພວກກຸ່ມ Houthi ແລະ ກອງ​ກຳລັງ ​ລັດ​ຖະ​ບານເຢເມັນ ປະທະກັນ ໃນນະຄອນຫລວງ Sanaa
ຄວາມ​ຮຸນ​ແຮງ​​ເກີດ​ຂຶ້ນຫຼາຍ​ມື້ ຫຼັງຈາກພວກ Houthi ​ໄດ້​ລັກພາ​ໂຕ​ຫົວໜ້າຫ້ອງການ ປະຈຳ​​ປະທານາທິບໍດີ ເພື່ອ​ລົບ​ກວນ​ກອງ​ປະຊຸມ ​ທີ່​ກຳລັງ​​ຮ່າງ​ລັດ​ຖະທຳ​ມະນູນຢູ່​ນັ້ນ.
ພວກກະບົດເຜົ່າ Houthi ແລະ ກອງກຳລັງລັດທະບານ ໄດ້ ປະທະກັນ ຢູ່ໃນນະຄອນຫລວງ ຂອງເຢເມັນ ໃກ້ໆກັບທຳນຽບ ປະທານາທິບໍດີ Abed Rabbo Mansour Hadi ພວກເຫັນເຫດການ ກ່າວໃນວັນຈັນມື້ນີ້ວ່າ ການຕໍ່ສູ້ກັນໃນ ນະຄອນຫລວງ ສານາອານັ້ນ ມີການຍິງຕອບໂຕ້ກັນຢ່າງໜັກ ພ້ອມດ້ວຍລະເບີດແຕກຂຶ້ນຫຼາຍໆບັ້ນ ທີ່ໄດ້ເຮັດໃຫ້ ພວກພົນ ລະເຮືອນ ແຕກໜີອອກໄປຈາກບໍລິເວນດັ່ງກ່າວ ຕໍ່ມາບັນດາເຈົ້າໜ້າທີ່ ກ່າວວ່າ ທັງສອງຝ່າຍ ໄດ້ຕົກລົງກັນຢຸດຍິງ ແຕ່ສຽງປືນກໍຍັງດັງຂຶ້ນຢູ່ຕໍ່ມາໃນເມືອງດັ່ງກ່າວ ຄວາມຮຸນແຮງເກີດຂຶ້ນຫຼາຍມື້ ຫຼັງຈາກພວກ Houthi ໄດ້ລັກພາໂຕຫົວໜ້າຫ້ອງການ ປະຈຳປະທານາທິບໍດີ Hadi ເພື່ອລົບກວນກອງປະຊຸມ ທີ່ກຳລັງຮ່າງລັດຖະທຳມະນູນ ສະບັບໃໝ່ຢູ່ນັ້ນ ສ່ວນພວກກະບົດນິກາຍ Shi’ite ທີ່ໄດ້ຄວບຄຸມ ນະຄອນຫລວງ ສານາອາມານັບຕັ້ງແຕ່ເດືອນກັນຍາ ໃນເວລາພວກເຂົາ ໄດ້ບຸກ ເຂົ້າໄປໃນເມືອງ ແລະຕໍ່ມາໄດ້ເຊັນຂໍ້ຕົກລົງ ທີ່ຮຽກຮ້ອງໃຫ້ຈັດຕັ້ງ ລັດຖະບານຊຸດໃໝ່ຂຶ້ນ ແຕ່ຄວາມຮຸນແຮງ ໃນນະຄອນຫລວງ ແລະ ໃນບໍລິເວນອື່ນໆ ຂອງເຢເມັນ ຍັງມີຢູ່ເລື້ອຍມາ ຂະນະທີ່ພວກກະບົດ ແລະ ກຸ່ມ ອື່ນໆ ລວມທັງ ພວກຫົວຮຸນແຮງ al-Qaida ຢູ່ໃນແຫຼມອາຣັບ ກຳລັງສູ້ລົບກັນເພື່ອຊີງເອົາອຳນາດໃນປະເທດດັ່ງກ່າວ ທີ່ຕົກຢູ່ ໃນສະພາບປັ່ນປ່ວນມາ ຕັ້ງແຕ່ ຜູ້ນຳຂອງປະເທດເປັນເວລາຍາວນານ ໄດ້ຖືກຂັບໄລ່ອອກ ເມື່ອ 3 ປີກ່ອນເປັນຕົ້ນມາ